12.6.2023.
1.3.
LV
Eiropas Savienības Oficiālais Vēstnesis
C 204/7
Sadarbība CDP uzraudzības komitejā
1.3.1.
Emisijas centrālo banku iesaiste
Pašlaik emisijas centrālo banku iesaistīšanās Savienības līmeņa diskusijās par ES CDP ir ļoti asimetriska attiecībā uz to attiecīgo lomu attiecībā uz 2. līmeņa trešo valstu CDP, lai gan uz ES CDP attiecas lielākā daļa tīrvērtes Savienības valūtās un no tā izrietošā ietekme uz risku.
Eurosistēmā tas attiecas pat uz ārpusbiržas atvasinātajiem instrumentiem, kur Savienības tīrvērtes dalībnieku paļaušanās uz Apvienotās Karalistes CDP ir visizteiktākā: ES CDP veido aptuveni 60 % no sākotnējās maržas, ko Savienības tīrvērtes dalībnieki iesnieguši ES un Apvienotās Karalistes CDP (14).
Tomēr, lai gan emisijas centrālās bankas var piedalīties CDP uzraudzības komitejas sanāksmēs par plašu jautājumu loku saistībā ar 2. līmeņa trešo valstu CDP, to attiecīgā iesaistīšanās attiecībā uz ES CDP pašlaik aprobežojas ar diskusijām par Savienības mēroga CDP spriedzes testiem un attiecīgajām tirgus norisēm (15).
Ņemot vērā iepriekš minēto, ECB ļoti atzinīgi vērtē priekšlikumu aicināt emisijas centrālās bankas kā locekles bez balsstiesībām piedalīties visās ES CDP uzraudzības komitejas diskusijās par ES CDP (16).
Tas ļaus emisijas centrālajām bankām piedalīties, piemēram, arī diskusijās par salīdzinošās izvērtēšanas analīzi, regulāru informācijas apmaiņu par attiecīgajām uzraudzības darbībām un lēmumiem, kā arī visu kolēģiju atzinumiem un ieteikumiem.
1.3.2.
Prudenciālās uzraudzības iestāžu iesaistīšana
CDP riska profils var ietekmēt to uzņēmumu riska profilu, kuri darbojas kā attiecīgā CDP tīrvērtes dalībnieki.
Šādi uzņēmumi galvenokārt ir kredītiestādes un ieguldījumu sabiedrības (17).
No tā izrietošais risks pastāvīgi palielinājies kopš 2008. gada globālās finanšu krīzes un G20 regulējuma reformu programmas īstenošanas, stimulējot centralizētu tīrvērti.
Iestādes, kas darbojas kā tīrvērtes dalībnieki, ne tikai īsteno tīrvērtes pienākumu attiecībā uz saviem darījumiem, bet arī darbojas kā starpnieki starp CDP un citiem tirgus dalībniekiem, pieprasot vai izvēloties centralizēti veikt šo darījumu tīrvērti.
Tādējādi savstarpējā saikne starp iestādēm, kas darbojas kā tīrvērtes dalībnieki, un CDP ir ļoti svarīga, un paredzams, ka tā saglabāsies arī nākotnē.
Ņemot vērā šo savstarpējo saikni, ir ne tikai būtiski, lai kompetentās iestādes, kas atbild par šādu iestāžu uzraudzību, būtu pilnībā un savlaicīgi informētas par CDP pārvaldītajiem riskiem, bet arī lai tās spētu piedāvāt savas uzraudzības zināšanas un perspektīvas.
Sadarbību ar prudenciālās uzraudzības iestādēm var uzlabot CDP uzraudzības komitejas līmenī.
CDP uzraudzības komitejas uzdevumi, jo īpaši lēmumu projektu sagatavošana par būtisku izmaiņu apstiprināšanu riska modeļos vai sakārtošanu, vai spriedzes testu koordinēšana sniedz vērtīgu ieskatu CDP riska profilos un ļauj gūt visaptverošu izpratni par CDP.
Turklāt, ņemot vērā iepriekš minētās savstarpējās saiknes starp iestādēm, kas darbojas kā tīrvērtes dalībnieki, un CDP, šādas diskusijas ir būtiskas arī attiecībā uz riskiem, kas šīm iestādēm var rasties saistībā ar to riska darījumiem ar CDP.
Tādējādi to iestāžu prudenciālās uzraudzības iestādēm, kurām ir trīs lielākās iemaksas ES CDP saistību neizpildes fondā, CDP uzraudzības komitejas sanāksmēs būtu jāpiedalās kā locekļiem bez balsstiesībām.
Tādējādi uzraudzības iestādes tiks savlaicīgi informētas par iespējamiem riskiem, kas skar atsevišķas iestādes, un vajadzības gadījumā tās varēs tos novērst pastāvīgās uzraudzības ietvaros.
Šādai dalībai vajadzētu būt pastāvīgai, nevis ad hoc uzaicinājumam.
(14) ECB speciālistu aprēķini par laikposmu no 2021. gada decembra līdz 2022. gada augustam, pamatojoties uz DTTC datu noliktavas datiem.
(15) Sk.
Atzinuma CON/2017/39 6. un 7. punktu.
(16) Sk.
ierosinātās regulas 1. panta 20) punkta a) apakšpunktu, ar ko groza ETIR 24.a panta 2. punkta d) apakšpunkta ii) punktu.
(17) Sk.
4. panta 1) un 2) punktu Eiropas Parlamenta un Padomes Regulā (ES) Nr. 575/2013 (2013. gada 26. jūnijs) par prudenciālajām prasībām attiecībā uz kredītiestādēm un ieguldījumu brokeru sabiedrībām, un ar ko groza Regulu (ES) Nr. 648/2012 (OV L 176, 27.6.2013., 1. lpp.).